Pavlova poslanica Efežanima (Šarić)/Glava 6.
1 Djeco! Slušajte svoje roditelje u Gospodinu, jer je ovo pravo! 

2 "Poštuj oca svojega i majku; ovo je prva zapovijed s pečaćenjem, 

3 Da ti dobro bude, i da živiš dugo na zemlji." 

4 I vi, oci! Ne razdražujte djece svoje, nego ih odgajajte stegom i naukom Gospodnjim! 

5 Sluge! Slušajte gospodare svoje po tijelu sa strahom i drhtanjem, u iskrenosti srca svojega, kao Krista! 

6 Ne služite na oko, kao ljudima da ugađate, nego kao sluge Kristove, čineći volju Božju od srca! 

7 Dragovoljno služite kao Gospodinu, a ne ljudima, 

8 Znajući, da svaki što učini dobro, ono će i primiti od Gospodina, bio rob ili slobodnjak. 

9 I vi, gospodari! Isto činite njima, a da ne prijetite, znajući, da je i njima i vama Gospodar na nebesima, i on ne gleda, tko je tko. 

10 Uostalom braćo budite jaki u Gospodinu i u moći sile njegove! 

11 Obucite se u svu ratnu opremu Božju, da biste se mogli održati zasjedama đavla! 

12 Jer naša borba nije protiv krvi i tijela, nego protiv poglavarstva, protiv vlastima, protiv upravitelja tame ovoga svijeta, protiv duhova pakosti u zračnim visinama. 

13 Zato uzmite sve oružje Božje, da biste se mogli oduprijeti u zao dan, i svršivši sve održati se! 

14 Stojte dakle opasavši bokove svoje istinom, i obukavši se u oklop pravde, 

15 I obuvši noge, da budete spremni za evanđelje mira! 

16 A povrh svega uzmite štit vjere, kojim ćete moći pogasiti sve ognjene strijele đavola! 

17 I kacigu spasenja uzmite, i mač Duha, koji je riječ Božja! 

18 Svakom molitvom i prošnjom molite se u Duhu u svako vrijeme, i uz to bdijte sa svom ustrajnosti i molitvom za sve svete, 

19 I za mene, da mi se dadne riječ, kad otvorim usta svoja, da navješćujem sa slobodom tajnu evanđelja, 

20 Za koje sam poslanik u okovima, da u njemu govorim slobodno, kao što mi treba govoriti, 

21 A da i vi znate, kako mi je i što radim, sve će vam javiti Tihik, ljubljeni brat i vjerni sluga u Gospodinu. 

22 Njega šaljem k vama upravo za to, da znate, kako nam je, i da utješi srca vaša. 

23 Mir braći i ljubav s vjerom od Boga Oca i Gospodina Isusa Krista! 

24 Milost neka je sa svima, koji ljube Gospodina našega Isusa Krista u besmrtnost! Amen. 

Pavlova poslanica Efežanima (Šarić)